﻿ PROGRAME DE CERCETARE „UN SPRIJIN NECESAR PENTRU ELEVII DE ETNIE  ROMA ŞI TURCĂ DIN JUDEŢUL CONSTANŢA” IOAN MĂRGINEAN GABRIELA NEAGU FLAVIUS MIHALACHE DANIEL RĂSPOP Institutul de Cercetare a Calităţii Vieţii este, începând cu acest an, partener principal într-un proiect finanţat prin fonduri structurale – „Un sprijin necesar pentru elevii de etnie roma şi turcă din judeţul Constanţa” – împreună cu Şcoala cu clasele I–VIII „Spiru Haret” din Medgidia – în calitate de solicitant şi Consiliul Local al municipiului Medgidia – cel de-al doilea partener în proiect. Proiectul a început efectiv în luna mai – primele activităţi fiind derulate în cadrul şcolii –, iar activitatea de cercetare ce revine ICCV în luna iunie, durata contractului fiind de 13 luni. Obiectivul principal al proiectului constă în desfăşurarea unor activităţi socioeducaţionale specifice care să contribuie la prevenirea şi reducerea abandonului şcolar în rândul elevilor vulnerabili din punct de vedere socioeconomic, familial, etnic etc. În cadrul Şcolii cu clasele I–VIII „Spiru Haret” din Medgidia se vor organiza patru clase de tipul „şcoală după şcoală”, care vor cuprinde un număr de 80 de elevi din clasele I–VI, cu rezultate şcolare foarte slabe, din ciclul primar şi gimnazial, în special elevi de etnie roma. Elevii incluşi în program vor primi asistenţă educaţională din partea învăţătorilor şi profesorilor, pe toată durata anului şcolar. Proiectul va pune un accent şi pe implicarea părinţilor în educaţia copiilor, în acest scop fiind planificate o serie de ateliere de lucru, în care se vor desfăşura activităţi educative comune copil–părinte–cadru didactic. Datorită multiplelor probleme cu care se confruntă elevii din municipiul Medgidia, prin proiect, cei 80 de elevi vor beneficia şi de masa gratuită pe întreaga durată a programului, de rechizite şcolare, burse sociale acordate pe criterii de performanţă care să stimuleze Adresa de contact a autorilor: Ioan Mărginean, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, e-mail imargin@iccv.ro; Neagu Gabriela, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, email: gabi.neagu@iccv.ro; Flavius Mihalache, Institutul de Cercetare a Calităţii Vieţii, Calea 13 Septembrie, nr. 13, sector 5, 050711, Bucureşti, România, email: fmihalache@iccv.ro; Daniel Răspop, Facultatea de Sociologie şi Asistenţă Socială, Bd. Schitu Măgureanu nr. 9, sector 5, Bucureşti, email: daniel_78r@yahoo.com. CALITATEA VIEŢII, XXI, nr. 3–4, 2010, p. 399–400 400 IOAN MĂRGINEAN, GABRIELA NEAGU, FLAVIUS MIHALACHE, DANIEL RĂSPOP 2 frecventarea cursurilor şi acumularea de cunoştinţe, asistenţă medicală (tratament stomatologic ), asistenţă socială şi asistenţă psihologică. Prezenţa Institutul de Cercetare a Calităţii Vieţii în proiect este motivată de faptul că, până în momentul de faţă, în România s-au realizat numerose studii şi cercetări care au ajuns la concluzia că diferenţele de acces şi succes în educaţie dintre indivizi depind de caracteristicile mediului socioeconomic şi familial de provenienţă ale acestora, dar care au adus rar în discuţie faptul că diferenţele de traseu educaţional sunt întărite de disparităţi în ceea ce priveşte oferta educaţională, calitatea serviciilor de educaţie şi sănătate, de distribuţia teritorială a instituţiilor de învăţământ etc. ICCV va adopta o abordare originală a problematicii părăsirii timpurii a învăţământului, prin promovarea ideii de program de acţiune educaţională specific (action-research program). Prin acest tip de program se urmăreşte reducerea impactului particularităţilor mediului socioeconomic şi familial de provenienţă al elevilor asupra traseului educaţional. Cercetarea va fi una de tip calitativ, prin sesiuni de focus-grup, interviuri în profunzime, studii de caz şi work-shop-uri şi va cuprinde opt şcoli, aflate în Bucureşti şi judeţele Constanţa, Bacău şi Prahova. Şcolile selectate vor avea aceleaşi caracteristici în ceea ce priveşte populaţia şcolară şi personalul didactic. Cadrele didactice din şcolile-martor vor întocmi fişe biografice ale unor elevi care, deşi provin din medii socioeconomice şi familiale defavorizate, au înregistrat succes educaţional, un jurnal al clasei în care vor fi consemnate rezultatele şcolare, evoluţia elevilor pe parcursul anului şcolar, întâlnirile cu părinţii etc. În paralel se vor culege date la nivel de judeţ cu privire la factorii răspunzători de abandonul şcolar şi se vor stabili relaţiile dintre nivelul acestora şi gradul de abandon. Prin cercetarea desfăşurată, Institutul de Cercetare a Calităţii Vieţii îşi propune: – realizarea unui ghid de bune practici adresat prevenirii şi combaterii abandonului şcolar, care va conţine un program de acţiune educaţională specifică, metode inovatoare de lucru şi un model de monitorizare şi intervenţie în prevenirea şi reducerea abandonului şcolar; – asistarea a cel puţin două şcoli, care au fost cuprinse în studiu, în implementarea programului de acţiune educaţională specifica; – realizarea unei hărţi on-line a zonelor sensibile privind abandonul şcolar ce va fi postată pe un site dedicat exclusiv prevenirii abandonului şcolar; – crearea şi postarea pe site a unei aplicaţii adresată inspectoratelor şcolare şi reprezentanţilor unităţilor şcolare prin care aceştia îşi vor putea identifica singuri gradul de risc de abandon şcolar, precum şi posibile soluţii de prevenire şi reducere a abandonului. 